ການໃຊ້ຫຸ່ນຍົນດຳນ້ຳ ຊອກຫາເຮືອບິນມາເລເຊຍ ອາດຈະຍຸຕິລົງ ໃນນຶ່ງອາທິດ (ສະໄລດ໌/ວີດີໂອ)
ຖ້າ​ຫາກ​ວ່າ ບໍ່​ພົບ​ພໍ້​ຊິ້ນ​ສ່ວນ​ໃດໆ ພາຍ​ໃນ​ເວລາ​ນັ້ນ​ແລ້ວ ພວກ​ເຈົ້າ​ໜ້າ​ທີ່​ກໍ​ຈະ ​ ຢຸດ​ເຊົາການ​ຄົ້ນ​ຫາ ​​ແລະຈະ​ປະຊຸມ​ກັນ​ໃໝ່ ເພື່ອປຶກສາ​ກັນ​ວ່າ ​ຈະເຮັດແນວໃດ​ຕໍ່​ໄປ​.
ນາຍົກລັດຖະມົນຕີອອສເຕຣເລຍ ທ່ານ Tony Abbott ກ່າວ ວ່າ ຫຸ່ນຍົນດຳນ້ຳ ທີ່ຖືກສົ່ງລົງໄປພາບຖ່າຍ ໃຕ້ນ້ຳໃນພື້ນມະ ຫາສະມຸດອິນເດຍ ໃນການຄົ້ນຫາສາຍການບິນມາເລເຊຍ ທີ່ຫາຍສາບສູນນັ້ນ ຈະຍຸຕິການຄົ້ນຫາ ພາຍໃນນຶ່ງອາທິດ ທ່ານ Abbott ໄດ້ບອກກັບ ໜັງສືພິມ Wall Street Journal ວ່າ ຖ້າຫາກວ່າຫຸ່ນຍົນດຳນ້ຳ Bluefin-21 ບໍ່ພົບພໍ້ຊິ້ນສ່ວນໃດໆ ພາຍໃນເວລານັ້ນແລ້ວ ພວກເຈົ້າໜ້າທີ່ກໍຈະຢຸດເຊົາການຄົ້ນຫາ ແລ້ວກໍຈະປະຊຸມກັນໃໝ່ ແລະປຶກສາກັນວ່າ ຈະດຳເນີນການຕໍ່ໄປແບບໃດ ທາງອົງການຂອງອອສເຕຣເລຍ ທີ່ເປັນຜູ້ປະສານງານການຄົ້ນຫານີ້ ກໍໄດ້ກ່າວໃນວັນພະຫັດ ມື້ນີ້ວ່າ ຫຸ່ນຍົນດຳນ້ຳ ໄດ້ປະຕິບັດງານ ຢ່າງເຕັມອັດຕາ ຄື 16 ຊົ່ວໂມງ ໃນມື້ນີ້ ຫຼັງຈາກທີ່ໄດ້ ຕັດເວລາໃຫ້ສັ້ນລົງ ໃນສອງຄັ້ງກ່ອນໜ້ານີ້ ຍ້ອນມີບັນຫາຂັດຂ້ອງທາງເທັກນິກ ມາຮອດມື້ນີ້ ຫຸ່ນຍົນດຳນ້ຳ Bluefin-21 ໄດ້ຊອກຄົ້ນຫາ ໃນບໍລິເວນ 90 ຕາລາງກິໂລແມັດ ຢູ່ພື້ນທະເລ ແຕ່ວ່າ ທາງເຈົ້າໜ້າທີ່ກ່າວວ່າ ຕົນບໍ່ໄດ້ຄົ້ນພົບຫຍັງສຳຄັນເປັນພິເສດຈາກ ຮູບພາບ 3 ມິຕິ ທີ່ລະບົບ sonar ຂອງຫຸ້ນຍົນເກັບກຳ ມາໄດ້ນັ້ນ ເຈົ້າໜ້າທີ່ທະຫານເຮືອສະຫະລັດ ໄດ້ເຕືອນກ່ອນໜ້ານີ້ແລ້ວວ່າ ມັນອາດຈະໃຊ້ເວລາ ດົນເຖິງ 2 ເດືອນ ກ່ວາຫຸ່ນຍົນດຳນ້ຳ ຈະຊອກຄົ້ນຫາໄດ້ທົ່ວ ບໍລິເວນຄົ້ນຫາ ທີ່ກ້ວາງ 600 ຕາລາງກິໂລແມັດ ນັ້ນ ສ່ວນຢູ່ເທິງໜ້ານ້ຳນັ້ນ ກໍມີເຮືອບິນ 12 ລຳ ແລະກຳປັ່ນອີກ 11 ລຳ ເຂົ້າຮ່ວມ ໃນການຊອກຄົ້ນຫາຊິ້ນສ່ວນຂອງເຮືອບິນ Boeing 777 ທີ່ຫາຍສາບສູນນີ້ ເຈົ້າໜ້າທີ່ອອສເຕຣເລຍ ໄດ້ເຕືອນຄືກັນວ່າ ຈະຍົກເລີກຄວາມພະຍາຍາມໃນການຊອກຄົ້ນຫາ ໃນໄວໆນີ້ເຊັ່ນກັນ ຖ້າຫາກວ່າ ບໍ່ໄດ້ມີການພົບເຫັນສິ້ນສ່ວນໃດໆຂອງເຮືອບິນລຳນີ້ ທີ່ໄດ້ຫາຍສາບສູນໄປຫຼາຍກວ່າ 5 ສັບປະດາແລ້ວ ນັ້ນ